Myen asuya hpyendap Hk.L.Y.(29,50, 121,260) hte Hk.M.Y(381) dap na pawnghpawm n-gun 500 daram hpe Ts.K.Hk. (3) Byuhamu woi awn ai hte, KIA Dap Dung (252) a Nhkram Gidon post hpe Sept 22 ya shani numdaw kalang bai laja lana htim gasat wa ai lam na chye lu ai.
Myen hpyendap gaw shana de 4:20 pm ten hpang nna, Gang Dau Yang kawn Nhkram Gidon post hpe 105 mm (14) lang, Mali kawn 120 mm (4) lang, Nhkram hte Kagam kawn Gidon post hpe 60 mm, 81 mm laknak kaba si ni hte da sang gap sharu bun ai lam chye lu ai.
Kagam kaw nga ai Myen hpyendap kawn mung Lai Hpawng maga de 4:20 pm ten 120mm (10) lang daram gap sharu bun ma ai. Lai Hpawng post hpe dai ni lagaw dap ni htim gasat ai lam n nga ai hpe matut chye lu ai.
Nhkram hte Lai Hpawng maga de KIA hpe gasat nga ai Myen asuya dap ni hpe n-gun jat na matu La Sang Awng Wa P.T.Ts hpung na hpyen n-gun (30 ) daram gaw mawdaw (2) hte Myitkyina kawn gasat poi byin nga ai shara de Sept 22, 6:30 pm ten rawt wa sai lam na lu ai.
Matut nna, Ta Law P.T.Ts n-gun (30) gaw gumra (50) jan lawm nna Katsu kawn Sampai maga rawt wa sai lam chye lu ai.
Ta Law Gyi maga na Sam Hkyeng P.T.Ts ni mung Myen dap ni hpe n-gun jat na matu Sept 22 ya shani masha mahkawng nga ai lam chye lu ai.
Myen asuya hpendap ni Nhkram de n-gun jat na matu Myitkyina kawn mawdaw langai hpyenla (10) hpra lawm ai mawdaw 10 hte Gara Yang de sa wa sai lam buga shisawk ni shana wa ai. Hk.L.Y. (266) dap ngu na lu ai Myen dap na n-gun (130) daram mung ya ten Dingga kaw du nga sai lam matut chye lu ai.
kac_Latn kac_Latn kac_Latn kac_Latn kac_Latn kac_Latn kac_Latn